钦定古今图书集成/明伦汇编/氏族典/第032卷 > 《廖用贤尚友录》 > 雍泰
## 钦定古今图书集成/明伦汇编/氏族典/第032卷 > 《廖用贤尚友录》 > 雍泰

按《明外史雍泰传》：“泰字世隆，咸宁人，成化五年进士，
除吴县知县。太湖涨，没田千顷，泰作堤为民利，称雍
公堤。召为御史，巡盐两淮，灶丁无妻者，泰为婚匹。出
知凤阳府，父忧去，服阕，起知南阳。余子俊督师，荐为
大同兵备副使，擢山西按察使。太原知府尹珍涂遇
弗避，泰召而数之。珍有违言，泰竟笞。珍被诉于朝，且”
告泰非罪，杖人死。孝宗怒，逮下狱。会赦，降湖广参议。
弘治四年转浙江右布政使，复以母忧去。十二年起
右副都御史，巡抚宣府。参将王杰有罪，泰劾之，下泰
逮问。又请按千户八人。帝以泰屡抑武臣，方诏都察
院行勘，而参将李稽奏泰凌虐。帝怒，遣给事中徐仁
偕锦衣千户往按。杰复使人走登闻鼓下，讼泰妄逮
将校至八十六人，并及其婿纳赂事。法司核上，褫为
民。武宗立，给事中潘铎等荐泰“有敢死之节，克乱之
才”，起泰南京右副都御史，提督操江。固辞不赴。正德
三年擢南京户部尚书。太监刘瑾，泰乡人也，怒泰不
与通，甫四日即令致仕。泰归，居韦曲别墅，不入城市。
瑾诛，复官致仕。年八十卒。天启中，追谥《端惠》。